ΚΑΝΟΝΙΣΜΟΣ (ΕΚ) αριθ. 3298/93 ΤΗΣ ΕΠΙΤΡΟΠΗΣ της 30ής Νοεμβρίου 1993 για καθορισμό ορισμένων ενδεικτικών ποσοτήτων για την εισαγωγή μπανανών στην Κοινότητα για το πρώτο τρίμηνο του 1994

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως της αγοράς στον τομέα της μπανάνας (1), και ιδίως το άρθρο 20,

Εκτιμώντας:

ότι στον κανονισμό (ΕΟΚ) αριθ. 1442/93 της Επιτροπής (2), όπως τροποποιήθηκε τελευταία από τον κανονισμό (ΕΚ) αριθ. 3297/93 (3), έχει προβλεφθεί στο άρθρο 9 παράγραφος 1 ο καθορισμός των ενδεικτικών ποσοτήτων για την έκδοση των πιστοποιητικών εισαγωγής, για κάθε τρίμηνο, συναρτήσει των στοιχείων και των προβλέψεων όσον αφορά την κοινοτική αγορά, με βάση το προβλεπόμενο ισοζύγιο παραγωγής και κατανάλωσης της Κοινότητας καθώς και τις εισαγωγές και τις εξαγωγές, που αναφέρονται στο άρθρο 16 του κανονισμού (ΕΟΚ) αριθ. 404/93-

ότι, μερικούς μόνον μήνες μετά την έναρξη ισχύος της νέας κοινής οργανώσεως της αγοράς της μπανάνας, δεν είναι δυνατόν να καθορισθεί ένα ισοζύγιο προβλέψεων σύμφωνα με το προαναφερθέν άρθρο 16, λόγω ελλείψεως οικονομικών στοιχείων επακριβών για να εκτιμηθεί η εξέλιξη της κοινοτικής αγοράς- ότι, ειδικότερα, οι προβλέψεις που αφορούν τη ζήτηση στην κατανάλωση διαφέρουν αισθητά ανάλογα με τις περιοχές της Κοινότητας, σε μια αγορά η οποία δεν έχει σταθεροποιηθεί και στην οποία δεν έχει ακόμα εξασφαλισθεί η ροή των ενδοκοινοτικών συναλλαγών- ότι, εξάλλου, δεν είναι διαθέσιμα τα στοιχεία που αφορούν τις ποσότητες μπανανών που διατέθηκαν στο εμπόριο στην Κοινότητα κατά το 1993, και ειδικότερα τις πραγματικές εισαγωγές κατά τη διάρκεια μερικών μηνών εφαρμογής του νέου καθεστώτος δασμολογικής ποσοστώσεως-

ότι, κατά παρέκκλιση από το άρθρο 9 παράγραφος 1 του κανονισμού (ΕΟΚ) αριθ. 1442/93, πρέπει να καθορισθεί μια ενδεικτική ποσότητα για το πρώτο τρίμηνο του 1994, η οποία δεν θα βασίζεται στο προβλεπόμενο ισοζύγιο, αλλά θα βασίζεται σε ανάλυση της αγοράς που μπορεί να πραγματοποιηθεί σήμερα- ότι πρέπει, συνεπώς, να καθορισθεί αυτή η ενδεικτική ποσότητα συναρτήσει του μέσου όγκου των ποσοτήτων των μπανανών που διατέθηκαν στο εμπόριο στην Κοινότητα κατά την ίδια περίοδο κατά τη διάρκεια των ετών 1988 έως 1992, προβλέποντας συγχρόνως μια ορισμένη προοδευτικότητα κατά τρόπο ώστε να είναι δυνατό το προοδευτικό και αρμονικό άνοιγμα της αγοράς και μια καλύτερη ροή των συναλλαγών στο εσωτερικό της Κοινότητας-

ότι, έχοντας υπόψη τους ίδιους στόχους, πρέπει να καθοριστεί, αφενός, η επιτρεπόμενη ποσότητα που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 1442/93, την οποία κάθε επιχειρηματίας των κατηγοριών Α και Β μπορεί να ζητήσει για το πρώτο τρίμηνο του 1994 και, αφετέρου, οι ενδεικτικές ποσότητες που προβλέπονται στο άρθρο 14 παράγραφος 1 του ιδίου κανονισμού για την έκδοση των πιστοποιητικών εισαγωγής παραδοσιακών μπανανών που κατάγονται από τα κράτη ΑΚΕ-

ότι οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την περίοδο καταθέσεως των αιτήσεων χορηγήσεως πιστοποιητικού για το πρώτο τρίμηνο του 1994-

ότι η Επιτροπή Διαχείρισης για τις Μπανάνες δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ενδεικτικές ποσότητες που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1442/93 για την εισαγωγή μπανανών στην Κοινότητα, στα πλαίσια της δασμολογικής ποσοστώσεως που προβλέπεται στα άρθρα 18 και 19 του κανονισμού (ΕΟΚ) αριθ. 404/93, καθορίζονται, για το πρώτο τρίμηνο του 1994, σε 520 000 τόνους.

Άρθρο 2

Η επιτρεπόμενη ποσότητα για κάθε επιχειρηματία των κατηγοριών Α και Β, για το πρώτο τρίμηνο 1994, που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 1442/93, καθορίζεται σε 32 % της συνολικής ετήσιας ποσότητας η οποία του έχει χορηγηθεί σε εφαρμογή του άρθρου 6 δεύτερο εδάφιο του προαναφερθέντος κανονισμού.

Άρθρο 3

Οι ενδεικτικές ποσότητες που αναφέρονται στο άρθρο 14 παράγραφος 1 του κανονισμού (ΕΟΚ) αριθ. 1442/93, για την εισαγωγή παραδοσιακών μπανανών καταγωγής των κρατών ΑΚΕ, για το πρώτο τρίμηνο του 1994, καθορίζονται σε 30 % των παραδοσιακών ποσοτήτων που έχουν καθορισθεί, για κάθε καταγωγή, στο παράρτημα του κανονισμού (ΕΟΚ) αριθ. 404/93.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Νοεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 142 της 12. 6. 1993, σ. 6.

(3) Βλέπε σελίδα 46 της παρούσας Επίσημης Εφημερίδας.